LA-ordfører: Højtuddannede kvinder bliver ikke voldtaget - Politik | www.bt.dk
BT TV BTshop BT retter Abonnement E-avis Bestil abonnement Annoncer Hør radio POP FM Radio24syv Send tip Cookie- og Privatlivspolitik LA-ordfører: Højtuddannede kvinder bliver ikke voldtaget
Af Lisbeth Quass, Berlingske Nyhedsbureau Lørdag den 19. oktober 2013, 02:21 Liberal Alliances ligestillingsordfører i modvind efter udmelding om, at det ikke er højtuddannede kvinder, der bliver voldtaget.
Det er ikke højtuddannede kvinder, der bliver voldtaget. Sådan sagde Liberal Alliances ligestillingsordfører, Merete Riisager (LA), i Debatten på DR torsdag aften, skriver Morgenavisen Jyllands-Posten og Metroxpress.
»Hvis man ser på for eksempel, hvem der bliver voldtaget, så er det altså nogle bestemte grupper. Det er for eksempel ikke højtuddannede, der bliver voldtaget. Nej, det er det ikke,« sagde Merete Riisager. Hun tilføjede, at voldtægter skete i »nogle bestemte grupper i samfundet«.
Det er forkert, oplyser Center for Voldtægtsofre, til Morgenavisen Jyllands-Posten.
For godt nok viser en rapport fra netop Center for Voldtægtsofre, som Merete Riisager henviste til i Debatten, at der i voldtægtsstatistikkerne er et flertal af kvinder med lavere uddannelser, mere kontakt med sundhedssystemet på grund af fysiske eller psykiske lidelser og dårligere job end normalbefolkningen. Men højtuddannede og vellønnede er også ofre. Og der er mange såkaldte mørketal, når det kommer til voldtægter, så det egentlige omfang af voldtægter i Danmark kendes ikke præcist.
Dermed kan man heller ikke sige, at højtuddannede ikke bliver voldtaget.
»Jeg synes, det er en uheldig og firkantet måde at fremstille problemet på. Det er rigtigt, at tallene viser, at flere lavtuddannede anmelder voldtægter end højtuddannede. Men der er et stort mørketal omkring voldtægter i Danmark, og vi ved ikke, hvilken befolkningsgruppe, der gemmer sig her,« siger informationsmedarbejder Sara Parding fra Center for Voldtægtsofre til Metroxpress.
Den liberale politikers udsagn har været genstand for heftig debat på Facebook, hvor medlemmer af gruppen Dansk-politik.dk blandt andet skriver, at hun »burde skamme sig« og kalder hende »et levn fra urtiden«, mens andre udtrykker enighed med ligestillingsordførerens udlægning af statistikken.
Merete Riisager anerkender over for Morgenavisen Jyllands-Posten, at der »selvfølgelig« også er højtuddannede, der bliver voldtaget, og at TV-programmet Debatten på DR ikke gav hende mulighed for at tage »alle statistiske forbehold«.
»Der er blevet lavet en undersøgelse, som viser, at der er en markant social slagside i forhold til voldtægter på gader og stræder. Nu faldt ordene i en debat om hverdagssexisme. Og der er det min pointe, at det ikke er alle kvinder, som har lige stor risiko for at blive voldtaget,« siger Merete Riisager.
Hun siger, at også veluddannede kvinder skal »passe på sig selv og sine«, men fastholder, at samfundet bør holde fokus på, at ikke alle grupper er lige udsat for voldtægt:
»Hvis man gerne vil gøre noget for kvinder, der bliver udsat for voldtægter, så skal man kigge derhen, hvor der er de største problemer«.